Daspoort-tonnel gesluit toe man dreig om te springFoto: Best Care-ambulansdienste Die Daspoort-tonnel in die weste van Pretoria is Maandagmiddag gesluit nadat ŉ 21-jarige man gedreig het om van die tonnel af te spring. Xander Loubser, woordvoerder en paramedikus van Best Care-ambulansdienste, het gesê die tonnel is omstreeks 13:00 van albei kante af gesluit terwyl owerhede probeer het om die situasie te ontlont. “Ons was nie net bekommerd oor die hoogte van die tonnel nie, ons was ook bang dat die man moontlik voor ŉ voertuig kon beland indien hy sou spring,” het hy gesê. Hy het gesê die man se ma was ook op die toneel. Later het die ma van die man se babaseun ook die baba na die toneel gebring en dit is toe dat die man besluit het om vrywillig na veiligheid terug te keer. “Die man is na die Tshwane-distrikshospitaal geneem waar hy vir 72 uur psigiatriese waarneming sal ondergaan, aangesien hy ŉ moontlike gevaar vir sy eie veiligheid kan inhou. Hy is per ambulans na die hospitaal geneem.” Volgens Loubser is die tonnel daarna weer oopgestel vir verkeer.